Π.Α.Ο. Θρίαμβος Αθηνών

Ο **Ποδοσφαιρικός Αθλητικός Όμιλος Θρίαμβος Αθηνών** είναι ένα από τα πιο ιστορικά ελληνικά αθλητικά σωματεία με έτος ίδρυσης το 1930 και εδρεύει στον Νέο Κόσμο, στη συνοικία της Αθήνας. Επίσημα χρώματα του αποτελούν το πράσινο, το μπλε και το λευκό. Διατηρεί τμήματα ποδοσφαίρου, καλαθοσφαίρισης, χειροσφαίρισης και ποδοσφαίρου σάλας.

Το 1927 αναφέρεται ως ανεξάρτητο σωματείο με τo όνομα «**Θρίαμβος Χαροκόπου**» και το 1946 ως «**Θρίαμβος Κυνοσάργους**». Σταδιακά τα διάφορα ανεξάρτητα σωματεία του Νέου Κόσμου (Φοίνιξ Καλλιθέας, Ελπίς, Μικρασιατική Ένωσις Δουργούτη, Πράσινη Θύελλα κ.ά.) διαλύθηκαν και απέμειναν ο Π.Α.Ο. Φοίβος Αθηνών και η Δόξα Αθηνών. Το 1967 ο Θρίαμβος Αθηνών ξαναπήρε το αρχικό του όνομα, μετά από τη συγχώνευση του Φοίβου Αθηνών και της Δόξας Αθηνών.

## Ποδόσφαιρο
### Παλαιότερα σωματεία
Πριν από τον Β΄ Παγκόσμιο Πόλεμο στην περιοχή του Νέου Κόσμου (Κυνοσάργους) δραστηριοποιούνταν διάφορα ποδοσφαιρικά σωματεία, όπως ο Ποσειδών Κυνοσάργους, τα οποία δεν εξελίχθηκαν σε επίσημα. Ένα από αυτά ήταν η Μικρασιατική Ένωσις Δουργούτη, με έτος ίδρυσης το 1926, η οποία είχε ιδρυθεί από πρόσφυγες και αγωνιζόταν στο χώρο της σημερινής πλατείας ΙΚΑ στο πρωτάθλημα ανεξαρτήτων ομάδων. Μεταπολεμικά, η Μικρασιατική Ένωσις Δουργούτη έγινε επίσημο σωματείο και έλαβε μέρος στο πρωτάθλημα της Ε.Π.Σ. Αθηνών. Στις 22 Ιουνίου 1947 έκανε επίσημα εγκαίνια του νέου γηπέδου της πίσω από τον Άγιο Σώστη, στα οποία παρέστησαν διάφορες επίσημες και ανεπίσημες ομάδες της περιοχής: Αστήρ, Αρμενική, Αετός Γερεβάν, Ελπίς, Ένωσις Κατσιποδίου (μετέπειτα Α.Ο. Δάφνης), Ηρακλής Καλλιθέας, Θύελλα Νέας Σμύρνης, Θρίαμβος Κυνοσάργους, Φοίβος Κυνοσάργους, Φοίνιξ Καλλιθέας (Αθλητική Ηχώ, 12/6/1947).

### Δόξα Αθηνών
Το 1946 αναφέρεται ως «Δόξα Αγίων Ασωμάτων» και αργότερα ως «Δόξα Αθηνών». Η Δόξα Αθηνών είχε ως χρώματα το μπλε και το λευκό. Αρχικά, αγωνιζόταν στο γήπεδο του Αγίου Σώστη στον χώρο όπου είναι χτισμένες οι προσφυγικές πολυκατοικίες. Το 1948 η Δόξα Αθηνών απορρόφησε τη Μικρασιατική Ένωση Δουργούτη (Αριθμός Μητρώου Ε.Π.Ο.: 20). Τη δεκαετία του 1950 εντάχθηκε στην Ε.Π.Σ. Αθηνών και η έλλειψη γηπέδου την ανάγκασε να αγωνίζεται στο γήπεδο του Φοίβου Αθηνών, με τον οποίο ακολούθησε παράλληλη πορεία. Μεταξύ των 2 ομάδων υπήρχε ανταγωνισμός και ανέβαιναν σχεδόν ταυτόχρονα τις κατηγορίες. Από το 1963 και εξής η Δόξα Αθηνών έπαιζε στην Α1 Κατηγορία Ε.Π.Σ. Αθηνών, δηλαδή τη δεύτερη αθηναϊκή κατηγορία, όπως και ο Φοίβος Αθηνών.

### Π.Α.Ο. Φοίβος Αθηνών
Ο Π.Α.Ο. Φοίβος Αθηνών ιδρύθηκε το 1946, σύμφωνα με δημοσίευμα της εφημερίδας «Αθλητική Ηχώ»:

«*Εις την συνοικίαν Κυνοσάργους ιδρύθη η ποδοσφαιρική ομάς «Φοίβος». Η σύνθεσίς της: Κρητικός, Σκαλτσάς, Μοθωναίος, Σοφάς, Σαβούλης, Παπαδογεωργάκης, Μωυσής, [[Γεώργιος Γιαννακόπουλος|Γιαννακόπουλος]], Καρδιακός, Μπαβέλας, Γάκης*».

Κατά τη μεταπολεμική περίοδο το δυναμικότερο ποδοσφαιρικό σωματείο του Νέου Κόσμου ήταν ο Ποδοσφαιρικός Αθλητικός Όμιλος Φοίβος Αθηνών (Αριθμός Μητρώου Ε.Π.Ο.: 292), με χρώματα το πράσινο και το λευκό. Το γήπεδο που αγωνιζόταν βρισκόταν στους πρόποδες του λόφου του Αγίου Γεωργίου, στη διασταύρωση των οδών Μπουμπουλίνας και Ρουμπέση. Στον χώρο αυτό από τη δεκαετία του 1970 έχει χτιστεί σχολικό συγκρότημα.

Το Μάρτιο του 1949 εγκαινίασε το γήπεδό του, διοργανώνοντας τουρνουά μεταξύ τοπικών ανεξάρτητων ομάδων τις οποίες σύντομα απορρόφησε, παρουσία 3.000 θεατών. Το έτος αυτό αγωνίστηκε στο πρωτάθλημα ανεξάρτητων ομάδων και το επόμενο στη Δόκιμη Κατηγορία Ε.Π.Σ. Αθηνών. Στη συνέχεια, εντάχθηκε στο πρωτάθλημα της Ε.Π.Σ. Αθηνών, στις χαμηλές κατηγορίες Γ΄ και Β΄. Αποτελούσε ποδοσφαιρικό φυτώριο και οι καλύτεροι παίκτες του συνήθως κατέληγαν στον γειτονικό Πανιώνιο Σμύρνης, όπως ο Γιώργος Γιαννακόπουλος, ο Θανάσης Σαραβάκος και ο Γιώργος Δέδες.

Το 1961 αναδείχθηκε πρωταθλητής της Β1 Κατηγορίας Ε.Π.Σ. Αθηνών και ανέβηκε για πρώτη φορά στην Α2 Κατηγορία Ε.Π.Σ. Αθηνών, με πρωταγωνιστή τον νεαρό τότε Γιώργο Δέδε. Την ομάδα ακολουθούσε μεγάλος αριθμός φιλάθλων. Είναι χαρακτηριστικό πως στον αποφασιστικό αγώνα με τη Δόξα Αθηνών, στον οποίο με την ισοπαλία πήρε την άνοδο, ο Φοίβος Αθηνών αγωνίστηκε στο Στάδιο Νέας Σμύρνης ενώπιον 7.000 θεατών. Τη χρονιά αυτή στον Φοίβο Αθηνών αγωνίζονταν οι παίκτες: Ντουντουλάκης (τερματοφύλακας), Αλαφάκης Ι και ΙΙ, Λύρης, Κωνσταντινίδης, Παπαδόπουλος, Κωστάκος, Ρήγας, Δέδες, Οικονομόπουλος, Φράγκου. Την επόμενη σεζόν ανέβηκε στην Α1 Κατηγορία Ε.Π.Σ. Αθηνών, στην οποία αγωνιζόταν τις σεζόν 1962–1963 έως 1966–1967.

#### Αξιομνημόνευτοι ποδοσφαιριστές
* Σταύρος Μακρής
* Γεώργιος Γιαννακόπουλος
* Θανάσης Σαραβάκος
* Γιώργος Δέδες
* Λευτέρης Πουπάκης

### Π.Α.Ο. Θρίαμβος Αθηνών
Το 1967 η δικτατορία της 21ης Απριλίου υποχρέωσε σε συγχώνευση πολλά σωματεία που δραστηριοποιούνταν στην ίδια συνοικία. Ανάμεσα σε αυτά ήταν και ο Φοίβος Αθηνών με τη Δόξα Αθηνών, από τη συγχώνευση των οποίων δημιουργήθηκε ο **Ποδοσφαιρικός Αθλητικός Όμιλος Θρίαμβος Αθηνών** (Αριθμός Μητρώου Ε.Π.Ο.: 20), με χρώματα τo πράσινο από τον Φοίβο Αθηνών και το μπλε από τη Δόξα Αθηνών. Ο Θρίαμβος Αθηνών εντάχθηκε αμέσως στην Ε.Π.Σ. Αθηνών και στη Β΄ Κατηγορία αυτής.

Τη σεζόν 1967–1968 στέφεται πρωταθλητής και προβιβάστηκε στην Α΄ Κατηγορία Ε.Π.Σ. Αθηνών, όπου αγωνιζόταν ανελλιπώς (με εξαίρεση μία χρονιά που αγωνίστηκε στη Β΄ Κατηγορία Ε.Π.Σ. Αθηνών, όπου επανήλθε απευθείας) και έχοντας πρωταγωνιστικό ρόλο, σταδιακά ανέβηκε στις εθνικές κατηγορίες. Έπειτα από λίγα χρόνια, τη σεζόν 1973–1974 αναδείχθηκε πρωταθλητής στην Α΄ Κατηγορία Ε.Π.Σ. Αθηνών και μετείχε στο Ειδικό πρωτάθλημα ανόδου από όπου και απέτυχε να κατακτήσει την άνοδο στη Β΄ Εθνική Κατηγορία. Στις αρχές της δεκαετίας του 1980 ο Θρίαμβος Αθηνών κατακτά την άνοδο στην Γ΄ Εθνική Κατηγορία, όπου αγωνίστηκε συνολικά 8 σεζόν (με εξαίρεση μία χρονιά που αγωνίστηκε στην Δ΄ Εθνική Κατηγορία, από όπου και επανήλθε απευθείας) έως το ξεκίνημα της δεκαετίας του 1990. Έκτοτε μέχρι και σήμερα, ο Θρίαμβος Αθηνών αγωνίζεται στα πρωταθλήματα της Ε.Π.Σ. Αθηνών.

### Ακαδημίες
Το σωματείο εδώ και κάποια χρόνια δίνει μεγάλη προσοχή στις ακαδημίες του, με την παρουσία έμπειρων προπονητών και μέσα από την πολύ καλή δουλειά που γίνεται έχει πλέον περίπου πάνω από 250 παιδιά, τα αγωνιστικά τμήματα των ακαδημιών πρωταγωνιστούν στα πρωταθλήματα που συμμετέχουν και μάλιστα στα εορταστικά τουρνουά των Χριστουγέννων (2019) τα τμήματα του κατέκτησαν τα 6 από τα 8 που πήραν μέρος όπως επίσης και το πρωτάθλημα (Κ-9) της σεζόν 2019-2020. Το 2021 το τμήμα Κ-10 της Ακαδημίας κατέκτησε την πρώτη θέση στο καλοκαιρινό τουρνουά της ΕΠΣΑ επικρατώντας του ΠΑΟ Ρουφ με 3-1 ενώ το τμήμα Κ-12 αγωνίστηκε στον μικρό τελικό. Στο χριστουγεννιάτικο τουρνουά (2021) που διοργάνωσε η ΕΠΣ Αθηνών το ένα τμήμα της Κ-12 αγωνίστηκε στον τελικό με αντίπαλο τον Άτλαντα Κυψέλης του οποίου επικράτησε με 3-1 κατακτώντας την πρώτη θέση, ενώ το δεύτερο τμήμα της Κ-12 αγωνίστηκε στον μικρό τελικό.

Το τμήμα μας Κ-12 αναδείχθηκε πρωταθλητής ομίλου στο πρωτάθλημα υποδομών της ΕΠΣ Αθηνών για την περίοδο 2021-2022.

Το τμήμα futsal στην πρώτη του παρουσία στο άθλημα του ποδοσφαίρου Σάλας (2022-2023) κατέκτησε την 3η θέση στο Πανελλήνιο Πρωτάθλημα Κ-13 και έφτασε μέχρι τον τελικό του Κυπέλλου Ελλάδος στην ίδια κατηγορία.

**Στα τουρνουά που διοργάνωσε όπως κάθε χρόνο η ΕΠΣ Αθηνών την περίοδο των γιορτών (2023) τα τμήματα μας Κ-13 & Κ-15 κατέκτησαν την 1η Θέση στην κατηγορία τους.**

Για δεύτερη συνεχόμενη χρονιά τα τμήματα μας Κ-14 & Κ-15 κατέκτησαν την πρώτη θέση στο τουρνουά που διοργάνωσε η ΕΠΣ Αθηνών στην περίοδο των Χριστουγέννων (2024).

**Το τμήμα futsal Κ-15 κατέκτησε το Πρωτάθλημα Ελλάδας (2024-2025) στην κατηγορία Κ-15 και ήταν φιναλίστ στον τελικό του Κυπέλλου.** 

### Συμμετοχές στην Γ΄ Εθνική Κατηγορία
* 1983–1984: 13ος
* 1984–1985: 3ος
* 1985–1986: 8ος
* 1986–1987: 18ος (υποβιβάστηκε)
* 1988–1989: 16ος
* 1989–1990: 13ος
* 1990–1991: 11ος
* 1991–1992: 15ος (υποβιβάστηκε)

### Τίτλοι
Δ΄ Εθνική Κατηγορία (**2 Τίτλοι**): 1983, 1988

## Ποδόσφαιρο Σάλας
Τη σεζόν 2022–2023 δημιουργήθηκε το τμήμα ποδοσφαίρου σάλας (futsal) το οποίο αρχικά συμμετείχε μόνο με τμήματα υποδομών. Από τη σεζόν 2024–2025 το τμήμα Ανδρών αγωνίζεται στη Β΄ Εθνική Κατηγορία.

Πρωταθλητής Ελλάδας 2024-2025 στην Κατηγορία Κ-15

## Χειροσφαίριση
Τη σεζόν 2009–2010 η ανδρική ομάδα χειροσφαίρισης του Θρίαμβου Αθηνών αγωνιζόταν στη Β΄ Εθνική Κατηγορία. Τη σεζόν 2011–2012 η ομάδα των μίνι αγοριών κατέκτησε το πρωτάθλημα Αττικής νικώντας στον τελικό τον Παράδεισο Αμαρουσίου με σκορ 19–18. Τη σεζόν 2012–2013 η ομάδα των μίνι αγοριών κατέκτησε την 2η θέση στο πρωτάθλημα Αττικής. Τη σεζόν 2015–2016 η ανδρική ομάδα αγωνίζεται στη B΄ Εθνική Κατηγορία. Τη σεζόν 2016–2017 η ανδρική ομάδα αγωνιζόταν στην Α2 Εθνική Κατηγορία, έχοντας κερδίσει την άνοδο.

## Καλαθοσφαίριση
Η γυναικεία ομάδα του Θρίαμβου Αθηνών αγωνιζόταν για πολλά χρόνια στην Α΄ Εθνική Κατηγορία. Ανέβηκε το 1992 κι αγωνίστηκε στην Α΄ Εθνική Κατηγορία (από το 1999 Α1) έως το 2004 με εξαίρεση 1–2 σεζόν. Πολλές φορές πρωταγωνίστησε στο πρωτάθλημα, τερματίζοντας σε υψηλές θέσεις και παίζοντας στις ευρωπαϊκές διοργανώσεις. Με προπονητή τον Νίκο Μαρίνο, το 1998 κατέκτησε το Κύπελλο Ελλάδας νικώντας τον Σπόρτιγκ Αθηνών με 77–55 και το 1999 έφτασε ξανά στον τελικό, αλλά αυτή τη φορά ηττήθηκε από τον Σπόρτιγκ Αθηνών 44–48. Το 2002 υποβιβάστηκε στην Α2 Εθνική Κατηγορία και το 2004 στην Α΄ Κατηγορία Ε.Σ.Κ. Αττικής, όπου αγωνίζεται έκτοτε.

### Κυπελλούχος γυναικών 1998
Την κυπελλούχο ομάδα του τελικού 1998 αποτελούσαν:
* Προπονητής: Νίκος Μαρίνος. 
* Παίκτριες: Αρετή Μαστροδούκα 21, Τηλεμάχου 10, Ανδρουτσοπούλου 2, Σωτηροπούλου, Λίλα Χατζηορίδου 12, Kannoncham 16, Μαστρογιαννίδου 2,  Μασραγγέλη, Σκούρτη, Hill 14.

### Φιναλίστ γυναικών 1999
Τη φιναλίστ ομάδα του τελικού 1999 αποτελούσαν:
* Προπονητής: Νίκος Μαρίνος. 
* Παίκτριες: Άννα Ψάλλη, Ενιέντι 4, Αρετή Μαστροδούκα 2, Τηλεμάχου, Ανδρουτσοπούλου 4, Ελευθεριάδου 8,  Λίλα Χατζηορίδου 12, Siree 5, Μαστρογιαννίδου, Σκούρτη, Kagos 9, Σοφία Κυριακοπούλου.

## Παραπομπές


## Δείτε επίσης
* Κατάλογος ποδοσφαιρικών σωματείων Ε.Π.Σ. Αθηνών

## Εξωτερικοί σύνδεσμοι
* 
* Ο Π.Α.Ο. Θρίαμβος Αθηνών στην Ε.Π.Σ. Αθηνών

Κατηγορία:Αθλητικοί σύλλογοι Αθήνας
Κατηγορία:Ιδρύσεις αθλητικών συλλόγων το 1930
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1930
Κατηγορία:Ελληνικοί σύλλογοι καλαθοσφαίρισης
Κατηγορία:Ιδρύσεις ομάδων καλαθοσφαίρισης σε άγνωστο έτος
Κατηγορία:Σωματεία Ε.Σ.Κ.Α.
Κατηγορία:Ελληνικοί σύλλογοι χειροσφαίρισης
Κατηγορία:Ελληνικοί σύλλογοι ποδοσφαίρου σάλας